CELEX: 32020H0723(01)
Language: mt
Date: 2020-07-20 00:00:00
Title: Rakkomandazzjoni Tal-Kunsill tal-20 ta’ Lulju 2020 dwar il-politika ekonomika taż-żona tal-euro 2020/C 243/01

23.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 243/1
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-politika ekonomika taż-żona tal-euro
      (2020/C 243/01)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 136, flimkien mal-Artikolu 121(2) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet baġitarji u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat Ekonomiku u Finanzjarju,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Iż-żona tal-euro qed tkompli tikber, iżda hemm riskji interkonnessi għall-prospetti u inċertezza quddiemha. Barra minn hekk, beda jfiġġ ir-riskju ta’ perijodu mtawwal bi tkabbir u inflazzjoni baxxi, dovut għal produttività anemika u għat-tixjiħ tal-popolazzjoni. Filwaqt li d-distakk fl-output sar pożittiv mill-2017 ’l hawn u kien 0,7 % tal-prodott domestiku gross (PDG) potenzjali fl-2018, il-potenzjal tat-tkabbir mistenni jibqa’ taħt il-livelli ta’ qabel il-kriżi (3). L-inflazzjoni sottostanti baqgħet bejn 1 u 1,5 % fl-2018 u fl-2019, u hija mbassra li tibqa’ madwar 1,5 % fl-2020 u fl-2021. L-indikaturi tas-suq tax-xogħol għadhom qed jitjiebu, għalkemm b’ritmu aktar baxx, u ż-żieda fl-impjiegi hija prevista li tkompli tonqos u għad fadal sfidi fir-rigward tal-kwalità tal-impjiegi. Iż-żieda fil-pagi nominali saret aktar stabbli, wara li laħqet tkabbir ta’ madwar 2,25 % fl-2018, wara diversi snin taħt 2 %, u hija stmata li tkun madwar 2,5 % fl-2019 u mbassra li terġa’ lura għal 2,25 % fil-perijodu 2020-2021. Minkejja kondizzjonijiet tas-suq tax-xogħol tajbin, iż-żieda reali fil-pagi kienet waħda żgħira biss u għadha baxxa, inqas minn 1 % fl-2018, hija stmata madwar fl-istess livell fl-2019 u hija pproġettata li tkun 0,7 % u 0,8 % fil-perijodu 2020 -2021 rispettivament. Kif iddikjarat fir-Rapport dwar il-Mekkaniżmu ta’ Twissija, adottat mill-Kummissjoni fis-17 ta’ Diċembru 2019, is-surplus fil-kont kurrenti taż-żona tal-euro huwa pproġettat li jonqos, filwaqt li jibqa’ qrib l-aktar livell għoli tiegħu. L-Istati Membri b’defiċit naqqsu jew reġġgħu lura d-defiċits tagħhom fil-kont kurrenti, minkejja li għadhom jirreġistraw pożizzjonijiet ta’ investiment internazzjonali netti (PIIN) negattivi ħafna.
                  Fl-istess ħin, filwaqt li xi Stati Membri naqqsu s-surplus fil-kont kurrenti tagħhom, huma baqgħu jirreġistraw surpluses persistentement għoljin fil-kont kurrenti u b’hekk żiedu l-PIIN tagħhom. Id-dinamika fil-bilanċ ta’ kont kurrenti fiż-żona tal-euro hija affettwata minn domanda esterna li qed tiddgħajjef, speċjalment għal Stati Membri li huma orjentati lejn l-esportazzjoni b’surpluses għoljin fil-kont kurrenti, li jiddependu ħafna mid-domanda għal esportazzjoni barranija. Hija importanti wkoll dinamika favorevoli tad-domanda, u Stati Membri b’surplus kbir jikkontribwixxu wkoll għall-ibbilanċjar mill-ġdid jekk isaħħu l-kondizzjonijiet li jappoġġaw it-tkabbir fil-pagi, filwaqt li jiġi rispettat ir-rwol tas-sħab soċjali, kif ukoll l-investiment pubbliku u privat.
               
            
                  (2)
               
               
                  Sabiex jiżdied il-potenzjal tat-tkabbir u fl-istess waqt tiġi żgurata s-sostenibbiltà ambjentali u soċjali u l-ixprunar tal-konverġenza reali bejn l-Istati Membri taż-żona tal-euro, huma meħtieġa riformi strutturali biex jiżdied it-tkabbir ekonomiku sostenibbli u l-investiment f’kapital tanġibbli u intanġibbli biex tiżdied il-produttività. Minn dawn jistgħu jibbenefikaw partikolarment dawk l-Istati Membri li l-potenzjal tat-tkabbir tagħhom huwa b’mod evidenti ħafna aktar baxx mill-medja taż-żona tal-euro. Dan ikun meħtieġ ukoll biex l-ekonomija taż-żona tal-euro ma taqax f’perijodu mtawwal bi tkabbir u produttività potenzjalment baxxi, livell baxx ta’ inflazzjoni tal-prezzijiet u ta’ żieda fil-pagi kif ukoll żieda fl-inugwaljanza. Ir-riformi u l-investiment għadhom kruċjali biex jiġi żgurat li ż-żona tal-euro terġa’ taqbad ir-ritmu tat-tkabbir, tegħleb pressjonijiet aktar b’saħħithom fuq perijodu medju u twil li jirriżultaw ukoll minn livelli demografiċi li sejrin lura, u tiffaċilita t-trasformazzjoni lejn ekonomija sostenibbli sabiex iż-żona tal-euro u l-Istati Membri tagħha jilħqu l-Għanijiet ta’ Żvilupp Sostenibbli tan-Nazzjonijiet Uniti.
               
            
                  (3)
               
               
                  L-impatt ekonomiku tat-tibdil fil-klima, wieħed mill-akbar riskji sistemiċi li l-ekonomija mondjali, is-sistemi finanzjarji u s-soċjetajiet qed jiffaċċjaw illum, qed jibda jkun viżibbli. Ir-riskji għall-ekonomija globali kawża tat-tibdil fil-klima u, b’mod aktar ġenerali, minħabba d-degradazzjoni ambjentali qed ikunu aktar preżenti, u dawn ser ikollhom impatt mifrux, inkluż fuq dawk li l-aktar vulnerabbli fis-soċjetajiet tagħna. Jekk ma jittiħdux miżuri xierqa, jista’ jkun hemm konsegwenzi negattivi fuq ir-reżiljenza tal-ekonomiji tagħna, fuq l-inklużività u fuq il-potenzjal tat-tkabbir fit-tul. F’dak il-kuntest ikun essenzjali l-investiment u l-ħolqien tal-kondizzjonijiet regolatorji u finanzjarji għal transizzjoni ordnata lejn ekonomija sostenibbli. Jekk jiġu indirizzati kif suppost, l-isfidi ambjentali u tal-klima huma wkoll opportunità biex l-ekonomija Ewropea terġa’ tingħata spinta lejn l-iżvilupp sostenibbli. F’dan is-sens il-Kummissjoni ppreżentat Patt Ekoloġiku Ewropew bħala strateġija tat-tkabbir tal-Ewropa li ser tinkludi proposta għall-ewwel Liġi Ewropea dwar il-Klima biex il-mira tal-2050 dwar in-newtralità klimatika titnaqqax fil-liġi. Fl-istess ħin it-transizzjoni ekoloġika ser ikollha tqis l-impatt fuq partijiet differenti tas-soċjetà. L-investiment għall-faċilitazzjoni tat-trasformazzjoni lejn ekonomija sostenibbli jrid ikun akkumpanjat minn ipprezzar tal-karbonju, regolamentazzjoni xierqa fis-setturi kollha, u investiment fil-ħiliet u appoġġ għal transizzjonijiet professjonali biex jiġi żgurat li ċ-ċittadini kollha jgawdu mill-benefiċċji tal-bidla teknoloġika, partikolarment fis-setturi u fir-reġjuni li waqgħu lura fit-transizzjoni diġitali u ekoloġiċi.
               
            
                  (4)
               
               
                  Il-mobilizzazzjoni tal-fondi pubbliċi u privati għall-investiment fit-transizzjoni ekoloġika u diġitali tista’ ssostni t-tkabbir fuq terminu qasir u tilqa’ għall-isfidi fit-tul li qed jiffaċċjaw l-ekonomiji tagħna. Filwaqt li r-rivoluzzjoni diġitali tista’ tinkludi opportunitajiet f’termini ta’ produttività, tkabbir u ħolqien tal-impjiegi, din tista’ toħloq sfidi, speċjalment għall-ħaddiema li ma għandhomx il-kwalifiki biex jaħdmu bit-teknoloġiji l-ġodda. Ir-ritmi differenti tat-transizzjoni lejn l-ekonomija diġitali fost l-Istati Membri taż-żona tal-euro jistgħu jkunu riskju sinifikanti għall-konverġenza u għall-istabbiltà makroekonomika. Dak jista’ jissaħħaħ permezz ta’ effetti ta’ agglomerazzjoni b’saħħithom li spiss jiffavorixxu lill-bliet il-kbar u xenarju fejn ir-rebbieħ jieħu kollox li huma ta’ spiss preżenti fil-qasam tat-teknoloġiji diġitali, li jista’ jżid mal-inugwaljanza u jkollu impatt negattiv fuq il-konverġenza. L-investimenti għandhom jimmiraw li jiġġeneraw ir-riċerka u l-innovazzjoni, kif ukoll lejn it-tixrid usa’ ta’ innovazzjonijiet fl-ekonomija.
               
            
                  (5)
               
               
                  Strateġija ta’ investiment aktar ikkoordinata flimkien ma’ sforz ta’ riforma aktar b’saħħtu fil-livell taż-żona tal-euro jkunu strumentali għas-sostenn tat-tkabbir sostenibbli u twieġeb għall-isfidi fit-tul bħat-transizzjoni tal-klima u t-trasformazzjoni teknoloġika. L-istrument baġitarju għall-konverġenza u l-kompetittività (BICC) ikun jista’ jipprovdi appoġġ finanzjarju lill-Istati Membri taż-żona tal-euro għall-implimentazzjoni ta’ proposti li bħala regola għandhom jikkonsistu f’pakketti ta’ riformi u investimenti. InvestEU, li ser jikkontribwixxi wkoll għall-Pjan ta’ Investiment għal Ewropa Sostenibbli, ukoll għandu l-għan li jattira investiment addizzjonali biex tkompli titrawwem l-innovazzjoni u jinħolqu l-impjiegi fl-Unjoni, inkluż bil-finanzjament ta’ infrastruttura sostenibbli. Il-fondi tal-politika ta’ koeżjoni, li għandhom rwol kruċjali fis-sostenn tar-reġjuni u taż-żoni rurali tagħna, ukoll għandhom rwol fit-transizzjoni tal-klima u teknoloġika, permezz tal-promozzjoni ta’ żvilupp sostenibbli. Il-Bank Ewropew tal-Investiment diġà jalloka 25 % tal-finanzjament totali tiegħu għall-investiment tal-klima, u ħabbar l-intenzjoni tiegħu li jirdoppja dak is-sehem. Sabiex jintlaħqu l-għanijiet ta’ sostenibbiltà tal-Unjoni huwa essenzjali li jsiru proġetti tal-investiment fil-livell nazzjonali u sottonazzjonali li jkopru l-adattament u l-mitigazzjoni tat-tibdil fil-klima, it-transizzjoni tal-enerġija, id-dekarbonizzazzjoni u l-ekonomija ċirkolari. L-investiment fl-industriji u fl-infrastruttura jista’ jgħin biex itejjeb il-kompetittività taż-żona tal-euro u jippromwovi t-transizzjoni lejn sistema tat-trasport aktar sostenibbli. Barra minn hekk, l-investiment f’assi intanġibbli bħar-riċerka u l-iżvilupp kif ukoll fil-ħiliet huma kruċjali wkoll biex iż-żona tal-euro tkun imħejjija għall-isfidi li għandha quddiemha.
               
            
                  (6)
               
               
                  L-effetti tal-espansjoni ekonomika fl-aħħar snin ma nħassux bl-istess mod fl-Istati Membri u fost ir-reġjuni u l-Istati Membri. Filwaqt li l-livelli tad-dħul nett żdiedu reċentement, f’diversi Stati Membri taż-żona tal-euro dawn għadhom taħt il-livelli ta’ qabel il-kriżi. L-għadd ta’ nies f’riskju ta’ faqar u esklużjoni soċjali qed jonqos fil-biċċa l-kbira tal-Istati Membri, u issa huwa 5 miljun inqas mill-ogħla livell fl-2012, iżda għadu ogħla mil-livelli tal-2008 fiż-żona tal-euro. Wara perijodu ta’ żieda fid-diverġenzi, fl-aħħar snin xi Stati Membri kkonverġew lejn dawk bl-aħjar prestazzjoni f’termini ta’ PDG per capita. Madankollu, is-sehem ta’ dħul fost dawk bl-ogħla livelli ta’ dħul żdied bil-mod fl-aħħar għaxar snin, u għad fadal diverġenzi kbar fost l-Istati Membri. Sabiex tkun promossa l-konverġenza f’livell ogħla fl-Istati Membri u bejn Stat Membru u ieħor, huwa importanti li jiġu promossi politiki li jimmiraw li jżidu kemm l-effiċjenza kif ukoll l-ekwità, f’konformità mal-Għanijiet ta’ Żvilupp Sostenibbli tan-NU. Dawk il-politiki jenħtieġ li jwasslu għal riżultati makroekonomiċi aħjar b’kondiviżjoni aktar ugwali tal-benefiċċji għas-soċjetà inġenerali, u barra minn hekk jagħtu spinta lill-koeżjoni fiż-żona tal-euro.
               
            
                  (7)
               
               
                  Il-konsistenza u l-bilanċ fit-taħlita tal-politika makroekonomika taż-żona tal-euro, inklużi politiki monetarji, fiskali u strutturali, huma kruċjali biex jiġi żgurat tkabbir ekonomiku b’saħħtu, inklussiv u sostenibbli, u bħala risposta effettiva għal inflazzjoni persistentement baxxa, prospetti dgħajfa u riskji għat-tkabbir fit-tul. Il-Bank Ċentrali Ewropew qed jibqa’ jżomm ma’ politika monetarja akkomodanti biex l-inflazzjoni tqarreb l-objettiv tal-inflazzjoni fuq terminu medju, filwaqt li jippromwovi t-tkabbir u l-ħolqien tax-xogħol. Il-politika fiskali trid tikkomplementa l-pożizzjoni tal-politika monetarja, l-istess bħar-riformi strutturali f’setturi differenti, inkluż dawk meħtieġa biex titlesta l-arkitettura tal-Unjoni Ekonomika u Monetarja (UEM).
               
            
                  (8)
               
               
                  Il-koordinazzjoni tal-politiki fiskali nazzjonali b’rispett sħiħ tal-Patt ta’ Stabbiltà u Tkabbir, filwaqt li jitqiesu l-ispazju fiskali disponibbli u l-effetti konsegwenzjali bejn l- Istati Membri, tappoġġa l-funzjonament kif suppost tal-UEM. Il-pożizzjoni fiskali taż-żona tal-euro mistennija tkun bejn sostanzjalment newtrali għal kemxejn espansjonarja fl-2020 u fl-2021. Fl-istess ħin, il-politiki fiskali nazzjonali għadhom mhumiex differenzjati b’mod suffiċjenti. Is-segwitu ta’ politiki fiskali prudenti mill-Istati Membri li għandhom livell għoli ta’ dejn pubbliku għandu jwassal għal tnaqqis fid-dejn pubbliku, inaqqas il-vulnerabbiltà għax-xokkijiet, u jippermetti l-funzjonament sħiħ tal-istabbilizzaturi awtomatiċi f’każ ta’ tnaqqis fir-ritmu ekonomiku. Min-naħa l-oħra, aktar investiment u infiq produttiv ieħor fl-Istati Membri li għandhom sitwazzjoni baġitarja favorevoli jsostnu t-tkabbir fuq terminu ta’ żmien qasir kif ukoll medju, filwaqt li jgħinu biex jibbilanċjaw mill-ġdid l-ekonomija taż-żona tal-euro. Jekk ir-riskji negattivi jimmaterjalizzaw ruħhom, ir-risposti fiskali għandhom ikunu differenzjati, bil-għan li joffru pożizzjoni ta’ appoġġ akbar fil-livell aggregat, filwaqt li jiġi żgurat ir-rispett sħiħ tal-Patt ta’ Stabbiltà u Tkabbir. Iċ-ċirkostanzi speċifiċi għall-pajjiż għandhom jiġu kkunsidrati u tkun evitata l-proċikliċità, kemm jista’ jkun possibbli. L-Istati Membri għandhom ikunu lesti jikkoordinaw il-politiki fil-Grupp tal-Euro.
               
            
                  (9)
               
               
                  Ir-riformi strutturali fiskali għadhom kruċjali biex titjieb is-sostenibbiltà fiskali, jissaħħaħ il-potenzjal tat-tkabbir u jkun possibbli li jitfasslu politiki fiskali kontroċikliċi effettivi f’każ ta’ tnaqqis fir-ritmu ekonomiku. Il-funzjonament tajjeb tal-oqfsa fiskali nazzjonali, flimkien ma’ rieżamijiet regolari u bir-reqqa tal-ispejjeż u akkwist pubbliku effettiv u trasparenti jistgħu jsaħħu l-effiċjenza u l-effettività tan-nefqa pubblika u jtejbu l-kredibbiltà u l-kwalità tal-politiki fiskali. It-titjib fil-kompożizzjoni tal-baġits nazzjonali, kemm fuq in-naħa tad-dħul kif ukoll fuq in-naħa tan-nefqa, inkluż billi r-riżorsi jiġu spustati lejn l-investiment pubbliku fil-kuntest ta’ strateġiji ta’ investiment imfassla tajjeb u l-iżvilupp ta’ għodod ta’ bbaġitjar ekoloġiku, ikun jista’ jżid l-impatt tal-baġits pubbliċi fuq it-tkabbir, iżid il-produttività u jibda jindirizza l-isfidi urġenti fit-tul relatati mal-ekonomiji ekoloġiċi u diġitali. Is-simplifikazzjoni u l-immodernizzar tas-sistemi fiskali u l-indirizzar tal-frodi, tal-evażjoni u tal-evitar tat-taxxa, jiġifieri permezz ta’ miżuri kontra l-ippjanar aggressiv tat-taxxa, filwaqt li jitqiesu d-diskussjonijiet li għaddejjin bħalissa fil-Qafas Inklużiv tal- Organizzazzjoni għall-Kooperazzjoni u l-Iżvilupp Ekonomiċi (OECD) dwar il-kwistjonijiet pendenti tal-erożjoni tal-bażi u t-trasferiment tal-profitt (BEPS), huma essenzjali biex is-sistemi fiskali jkunu aktar effiċjenti u ġusti. Il-faċilità li biha r-riżorsi mobbli jistgħu jimxu fiż-żona tal-euro hija waħda mill-pedamenti tas-suq intern iżda żżid ukoll l-ambitu għal kompetizzjoni fil-qasam tat-taxxa. Għalhekk il-koordinazzjoni fost l-Istati Membri hija essenzjali biex jiġu indirizzati t-trasferiment tal-profitt u l-prattiki dwar it-taxxa dannużi u tiġi evitata l-ġirja ġenerali lejn l-aktar livell baxx fir-rigward ta’ tassazzjoni korporattiva.
                  Il-ħidma lejn ftehim dwar bażi komuni konsolidata għat-taxxa korporattiva kif ukoll ftehim dwar il-Qafas Inklużiv tal-OECD dwar il-kwistjonijiet pendenti tal-BEPS għar-rieżami tal-allokazzjoni tal-profitti fost il-pajjiżi u li jiżgura tassazzjoni minima effettiva jistgħu jkunu strumentali f’dak ir-rigward. Il-piż tat-taxxa fiż-żona tal-euro huwa relattivament għoli u partikolarment żbilanċjat fuq il-ħaddiema, filwaqt li t-taxxi fuq il-proprjetà jew ambjentali jirrappreżentaw biss sehem żgħir ħafna tad-dħul mit-taxxa. It-taxxi fuq il-proprjetà jew ambjentali, madankollu, jistgħu jkunu inqas ta’ ħsara għat-tkabbir u l-provvista u d-domanda tax-xogħol. Użu akbar ta’ taxxi ambjentali jista’ jikkontribwixxi għal tkabbir sostenibbli billi jinċentiva mġiba “aktar ekoloġika” mill-konsumaturi u l-produtturi. It-tassazzjoni trid tqis aktar id-dimensjoni klimatika u tindirizza l-emissjonijiet u r-rilokazzjoni tal-emissjonijiet tal-karbonju b’mod aktar konsistenti. Il-promozzjoni ta’ azzjoni koordinata madwar id-dinja tkun tista’ tkompli żżid l-effettività ta’ dawk il-miżuri. Għaldaqstant, biex tkun iffaċilitata t-transizzjoni lejn ekonomija ekoloġika, ser jiġi propost li jiġi adottat disinn ta’ politiki ambjentali li jwassal għal impenji ambjentali u rieżami tad-Direttiva tal-Kunsill 2003/96/KE (4) kif ukoll mekkaniżmu ta’ aġġustament tal-karbonju fil-fruntiera konformi mal-Organizzazzjoni Dinjija tal-Kummerċ (WTO), jekk ikun meħtieġ biex tiġi evitata r-rilokazzjoni tal-emissjonijiet tal-karbonju.
               
            
                  (10)
               
               
                  Ir-riformi strutturali u istituzzjonali li jżidu l-kompetizzjoni fis-swieq tal-prodott, jippromwovu l-effiċjenza fir-riżorsi, itejbu l-ambjent tan-negozju u l-kwalità tal-amministrazzjonijiet pubbliċi, inkluż l-effettività tas-sistemi ġudizzjarji, huma importanti għar-reżiljenza tal-Istati Membri taż-żona tal-euro. Strutturi ekonomiċi reżiljenti u politiki adatti jipprevjenu li x-xokkijiet ikollhom effetti sinifikanti u dejjiema fuq id-dħul u l-provvista ta’ ħaddiema, u jistgħu jiffaċilitaw l-operazzjoni ta’ politika fiskali u monetarja u jrażżnu d-diverġenzi, partikolarment fi żminijiet bi tnaqqis fir-ritmu ekonomiku, u joħolqu kondizzjonijiet aktar favorevoli għat-tkabbir sostenibbli u inklussiv. Koordinament u implimentazzjoni aħjar tar-riformi strutturali, b’mod partikolari dawk preskritti fir-rakkomandazzjonijiet speċifiċi għall-pajjiż, jistgħu joħolqu effetti konsegwenzjali pożittivi fost l-Istati Membri. F’dan ir-rigward il-bordijiet nazzjonali tal-produttività jista’ jkollhom rwol importanti billi jsaħħu s-sjieda tar-riformi u jtejbu l-implimentazzjoni. Hemm bżonn ukoll riformi biex jiġu indirizzati l-isfidi fit-tul, bħat-transizzjoni tal-klima u t-trasformazzjoni teknoloġika. L-approfondiment tal-integrazzjoni tas-suq uniku, li tat prova li hija mutur ewlieni tat-tkabbir u l-konverġenza bejn l-Istati Membri, ukoll tista’ tikkontribwixxi biex trawwem żieda fil-produttività.
               
            
                  (11)
               
               
                  Il-Pilastru Ewropew tad-Drittijiet Soċjali jistabbilixxi 20 prinċipju għat-trawwim ta’ opportunitajiet indaqs u aċċess għas-suq tax-xogħol, kondizzjonijiet tax-xogħol ġusti u protezzjoni u inklużjoni soċjali. Dan huwa mfassal bħala kumpass għall-promozzjoni tal-konverġenza f’livelli ogħla lejn kondizzjonijiet tax-xogħol u tal-għajxien aħjar. Min-naħa tagħhom, ekonomiji u soċjetajiet aktar b’saħħithom u aktar inklussivi jistgħu jrawmu r-reżiljenza tal-Unjoni u taż-żona tal-euro. Ir-riformi u l-investiment fil-ħiliet, fit-transizzjonijiet professjonali u protezzjoni soċjali aktar effettiva wkoll huma importanti fi transizzjoni ġusta lejn ekonomija ekoloġika u diġitali. L-implimentazzjoni sħiħa tal-pilastru Ewropew tad-Drittijiet Soċjali fil-livelli kollha, filwaqt li jittieħed kont dovut tal-kompetenzi rispettivi, ser tkun essenzjali għall-promozzjoni tal-konverġenza ’l fuq.
               
            
                  (12)
               
               
                  Riformi li jżidu l-parteċipazzjoni fis-suq tax-xogħol, jindirizzaw il-qgħad fost iż-żgħażagħ u l-qgħad fit-tul, jippromwovu l-ħolqien tax-xogħol ta’ kwalità, jappoġġaw transizzjonijiet b’suċċess fis-suq tax-xogħol, inaqqsu s-segmentazzjoni u jippromwovu d-djalogu soċjali jistgħu jgħinu biex jagħtu spinta lit-tkabbir inklussiv, itejbu r-reżiljenza ekonomika u l-istabbilizzazzjoni awtomatika, inaqqsu l-inugwaljanzi, u jindirizzaw il-faqar u l-esklużjoni soċjali. Appoġġ individwali fit-transizzjoni professjonali, it-taħriġ u r-rikwalifikazzjoni huma essenzjali biex jippromwovu r-riintegrazzjoni f’waqtha tal-persuni li qed ifittxu impjieg. Il-politiki attivi tas-suq tax-xogħol jenħtieġ ikunu integrati sew mal-politiki soċjali u jippromwovu l-inklużjoni attiva fis-suq tax-xogħol u fis-soċjetà. L-aċċess għall-edukazzjoni u għat-taħriġ ta’ kwalità għolja matul iċ-ċiklu tal-ħajja jirrikjedi investiment adegwat sabiex jitjiebu l-kapital uman u l-ħiliet, anki fid-dawl tat-transizzjoni diġitali u ekoloġika. Dan jikkontribwixxi biex itejjeb l-impjegabbiltà, il-produttività, il-kapaċità tal-innovazzjoni u l-pagi fuq medda ta’ żmien medju u twil, bir-riżultat li tiżdied ir-reżiljenza taż-żona tal-euro. Il-leġislazzjoni dwar il-protezzjoni tal-impjiegi trid tipprovdi kondizzjonijiet tax-xogħol ġusti u deċenti għall-ħaddiema kollha speċjalment fid-dawl ta’ forom atipiċi tal-impjieg li joħolqu opportunitajiet ġodda, imma li jikkawżaw ukoll sfidi relatati mas-sigurtà tal-impjieg u mal-protezzjoni soċjali.
                  Sistemi ta’ protezzjoni soċjali effikaċi u sostenibbli huma wkoll kruċjali biex jiżguraw dħul adegwat u aċċess għal servizzi ta’ kwalità. Ir-riformi tal-pensjonijiet u politiki li joħolqu bilanċ bejn ix-xogħol u l-ħajja privata jistgħu jrawmu b’mod importanti l-parteċipazzjoni fis-suq tax-xogħol, u b’hekk jissalvagwardjaw is-sostenibbiltà fit-tul tas-sistemi ta’ protezzjoni soċjali Ewropej. Il-kambjament ta’ direzzjoni mit-tassazzjoni tax-xogħol jista’ jkun utli partikolarment għal dawk bi dħul baxx u li għandhom it-tieni sors ta’ dħul. L-involviment tas-sħab soċjali fir-riformi tal-impjiegi, soċjali u ekonomiċi huwa kruċjali biex tissaħħaħ ir-responsabbiltà u tiġi appoġġata l-implimentazzjoni tar-riformi. Bl-istess mod, l-involviment tal-organizzazzjonijiet tas-soċjetà ċivili huwa ta’ benefiċċju. Huwa importanti li l-ftehimiet kollettivi jikkontribwixxu għall-objettivi tar-rakkomandazzjonijiet (1) sa (5) ta’ hawn taħt b’rispett sħiħ għall-awtonomija tas-sħab soċjali.
               
            
                  (13)
               
               
                  Ir-robustezza tas-settur finanzjarju taż-żona tal-euro żdiedet mill-kriżi ’l hawn, għalkemm għad fadal vulnerabbiltajiet li jridu jiġu indirizzati. Il-livelli għolja ta’ dejn korporattiv u tal-unitajiet domestiċi, li għalihom tikkontribwixxi l-predispożizzjoni favur id-dejn f’ħafna sistemi fiskali nazzjonali, jistgħu jkunu sors ta’ riskju. Il-ħtieġa li jiġu adattati l-mudelli ta’ negozju tal-banek, l-ambjent b’rati tal-imgħax baxxi u ż-żieda fil-kompetizzjoni minn forom oħra ta’ finanzjament qed ikomplu jagħmlu pressjoni fuq il-profitabbiltà tal-banek. Sar progress sostnut fir-rigward tat-tnaqqis tar-riskju, b’mod partikolari b’rabta mat-tnaqqis ta’ self improduttiv (NPL). Madankollu, fejn il-proporzjon tas-self improduttiv għadu għoli, dan jirrikjedi aktar sforzi kostanti, u jenħtieġ li l-Istati Membri kollha jadottaw politiki xierqa għall-prevenzjoni tal-akkumulazzjoni ta’ NPLs. F’Marzu 2018 il-Kummissjoni ppreżentat pakkett tat-tnaqqis tar-riskju, kemm biex tiffaċilita l-indirizzar tal-NPLs li jifdal kif ukoll biex tevita l-akkumulazzjoni futura tagħhom. Bħala parti mill-miżuri leġislattivi dwar l-NPLs, f’April 2019 ġie adottat ir-Regolament (UE) 2019/630 tal-Parlament Ewropew u tal-Kunsill (5), li jintroduċi “garanzija ta’ kontinġenza prudenzjali statutorja” għall-prevenzjoni tar-riskju li ma jinħoloqx proviżjonament suffiċjenti għall-NPLs futuri; jenħtieġ li jsir aktar progress biex tkompli tiġi indirizzata l-kwistjoni tal-NPLs, b’mod partikolari billi jsir progress fl-abbozz ta’ Direttiva dwar is-swieq sekondarji tal-NPLs.
                  Diġà sar progress biex jittejjeb il-qafas eżistenti dwar il-ġlieda kontra l-ħasil tal-flus. Madankollu, kif enfasizzat fir-rapporti tal-Kummissjoni ta’ Lulju 2019, huwa meħtieġ approċċ aktar komprensiv biex jiġu miġġielda l-ħasil tal-flus u l-finanzjament tal-attivitajiet terroristiċi fl-Unjoni, biex jiġu indirizzati n-nuqqasijiet strutturali identifikati. Dan jirrikjedi, b’mod partikolari, li jiġu kkunsidrati modi biex tiżdied l-armonizzazzjoni, u jittejbu s-superviżjoni u l-infurzar tar-regoli, permezz ta’ azzjoni tal-Unjoni.
               
            
                  (14)
               
               
                  It-tisħiħ tal-unjoni bankarja kien impenn ta’ prijorità, sa mill-2013, sabiex tiġi żgurata l-istabbiltà finanzjarja, titnaqqas il-frammentazzjoni finanzjarja u jiġi protett is-self lill-ekonomija fi żminijiet ta’ kriżi. Dan kompla jagħmel progress, inkluż permezz tal-ftehim dwar il-qafas legali tal-Mekkaniżmu Ewropew ta’ Stabbiltà (MES) dwar il-garanzija ta’ kontinġenza komuni għall-Fond Uniku ta’ Riżoluzzjoni (SRF), iżda hemm bżonn ta’ tisħiħ ulterjuri. F’dak ir-rigward, is-Summit tal-Euro inkariga lill-Grupp tal-Euro biex ikompli bil-ħidma fuq il-pakkett ta’ riformi tal-MES, soġġett għall-proċeduri nazzjonali, u biex titkompla l-ħidma fuq l-elementi kollha tat-tisħiħ ulterjuri tal-unjoni bankarja, fuq bażi konsenswali. Ġie stabbilit Grupp ta’ Ħidma ta’ Livell Għoli biex jaħdem fuq pjan direzzjonali sabiex jinbdew in-negozjati politiċi dwar l-iskema Ewropea ta’ assigurazzjoni tad-depożiti (EDIS). Huwa importanti li jsir progress biex jiġu sfruttati l-benefiċċji tal-unjoni bankarja f’termini ta’ kondiviżjoni tar-riskju privat, stabbiltà finanzjarja u tkabbir ekonomiku, filwaqt li jitnaqqsu l-opportunitajiet għall-arbitraġġ bejn l-Istati Membri. Fl-aħħar mill-aħħar, tali progress għandu jiżgura s-sovranità finanzjarja u ekonomika tal-Ewropa. Dan jitlob li titkompla l-ħidma mingħajr dewmien, fuq l-elementi kollha inklużi dawk diskussi fil-Grupp ta’ Ħidma ta’ Livell Għoli dwar l-EDIS, u bl-istess livell ta’ ambizzjoni. Il-ħidma fuq il-pakkett ta’ riformi tal-MES għandha tiġi ffinalizzata, inkluż l-introduzzjoni ta’ garanzija ta’ kontinġenza għall-SRF. Il-garanzija ta’ kontinġenza għall-SRF għandha ssir operattiva u dan għandu jiġi antiċipat, dment li jkun sar biżżejjed progress fit-tnaqqis tar-riskju.
                  Għandu jkun hemm aktar ħidma fuq soluzzjonijiet biex jingħelbu l-limitazzjonijiet fl-istruttura attwali għall-forniment ta’ likwidità f’riżoluzzjoni. Finalment, il-Kummissjoni wettqet l-azzjonijiet kollha mħabbra fil-Pjan ta’ Azzjoni tal-Unjoni tas-Swieq Kapitali tal-2015. Madankollu, għad hemm ostakli legali, fiskali u regolatorji għat-twaqqif ta’ Unjoni tas-Swieq Kapitali, u huma meħtieġa sforzi mġedda biex jingħelbu, b’mod partikolari fir-rigward tar-regoli dwar l-aċċess għall-finanzjament, ċerti diverġenzi dwar l-insolvenza u t-taxxa, u biex jinkisbu standards superviżorji għoljin, effettivi u konverġenti.
               
            
                  (15)
               
               
                  It-tisħiħ tal-arkitettura tal-UEM jirrikjedi t-twettiq tal-azzjonijiet identifikati fid-Dikjarazzjoni tas-Summit taż-Żona tal-Euro tat-13 ta’ Diċembru 2019 bħala kwistjoni ta’ prijorità, filwaqt li jitkomplew id-diskussjonijiet dwar aspetti oħra. Il-Komunikazzjoni tal-Kummissjoni tat-12 ta’ Ġunju 2019 intitolata ‘l-Approfondiment tal-Unjoni Ekonomika u Monetarja tal-Ewropa: Is-sitwazzjoni erba’ snin wara r-Rapport tal-Ħames Presidenti’ tippreżenta s-sitwazzjoni attwali u tiddeskrivi l-fehma tal-Kummissjoni dwar l-oqsma fejn l-isforzi ta’ riforma għandhom jiffokaw fuq terminu ta’ żmien qasir kif ukoll medju. Sar progress b’rabta mal-unjoni ekonomika, bi ftehim politiku dwar l-aspetti ta’ BICC għaż-żona tal-euro. Intlaħaq ftehim fil-prinċipju, soġġett għat-tlestija tal-proċeduri nazzjonali, dwar l-iżvilupp ulterjuri tal-MES u r-reviżjoni tat-Trattat dwar il-MES. Ma kien hemm ebda kunsens fil-Kunsill dwar funzjoni għall-istabbilizzazzjoni fiskali fiż-żona tal-euro u lanqas dwar ir-riforma tal-governanza taż-żona tal-euro.
               
            
                  (16)
               
               
                  L-approfondiment tal-UEM ikun jista’ jwassal għal riżultati makroekonomiċi aħjar. UEM mhux kompluta timpedixxi l-integrazzjoni finanzjarja. Dak jillimita l-opportunitajiet ta’ finanzjament għal investiment meħtieġ ħafna biex titrawwem ekonomija inklużiva, produttiva, sostenibbli u stabbli. UEM mhux kompluta tfixkel ukoll it-trażmissjoni bla xkiel tal-politika monetarja fiż-żona tal-euro u tillimita l-abbiltà tal-Ewropa li tiddetermina d-destin ekonomiku tagħha. Jekk ikun hemm qbil, funzjoni ċentrali ta’ stabbilizzazzjoni fiskali tikkomplementa l-kapaċità tal-Istati Membri taż-żona tal-euro li jwettqu politika fiskali kontroċiklika. Il-Kunsill jinnota l-intenzjoni tal-Kummissjoni li tipproponi skema Ewropea ta’ riassigurazzjoni tal-benefiċċji tal-qgħad biex tipproteġi aħjar liċ-ċittadini f’każijiet ta’ xokkijiet ekonomiċi. It-tisħiħ tal-UEM, flimkien ma’ politiki sodi fil-livelli Ewropej u nazzjonali, huwa prerekwiżit ewlieni biex l-Ewropa jkollha aktar influwenza politika fid-dinja, issaħħaħ ir-rwol internazzjonali tal-euro u tikkontribwixxi lejn ekonomija miftuħa, multilaterali u bbażata fuq ir-regoli. Huwa importanti li jibqgħu jsiru diskussjonijiet b’mod miftuħ u trasparenti fil-konfront ta’ Stati Membri mhux fiż-żona tal-euro, filwaqt li jiġi rrispettat bis-sħiħ is-suq intern tal-Unjoni.
               
            
                  (17)
               
               
                  Il-Kumitat tal-Impjiegi u l-Kumitat tal-Protezzjoni Soċjali ġew ikkonsultati dwar l-aspetti tal-impjiegi u soċjali ta’ din ir-Rakkomandazzjoni,
               
            B’DAN JIRRAKKOMANDA li, fil-perijodu 2020-2021, l-Istati Membri taż-żona tal-euro jieħdu azzjoni b’mod individwali u kollettiv fil-Grupp tal-Euro sabiex:
      
                  1.
               
               
                  Fl-Istati Membri taż-żona tal-euro b’defiċits fil-kont kurrenti jew dejn estern għoli jsegwu riformi biex jixprunaw il-kompetittività u għat-tnaqqis tad-dejn estern. Fl-Istati Membri taż-żona tal-euro b’surpluses għoljin fil-kont kurrenti, għandhom jissaħħu l-kondizzjonijiet li jsostnu t-tkabbir fil-pagi, fir-rispett tar-rwol tas-sħab soċjali, u jiġu implimentati miżuri li jrawmu l-investiment pubbliku u privat. Fl-Istati Membri kollha għandha titrawwem il-produttività permezz tat-titjib tal-ambjent tan-negozju u tal-kwalità tal-istituzzjonijiet, u tiżdied ir-reżiljenza speċjalment bl-approfondiment tas-suq uniku fl-interess tal-funzjonament aħjar tas-swieq tal-oġġetti u tas-servizzi. It-transizzjoni ġusta u inklużiva lejn ekonomija ekoloġika u diġitali kompetittiva għandha tiġi appoġġata permezz ta’ investiment pubbliku u privat ta’ natura tanġibbli u intanġibbli.
               
            
                  2.
               
               
                  Filwaqt li jsegwu politiki b’mod li jirrispetta bis-sħiħ il-Patt ta’ Stabbiltà u Tkabbir, jappoġġaw l-investiment pubbliku u privat u jtejbu l-kwalità u l-kompożizzjoni tal-finanzi pubbliċi. L-Istati Membri b’livelli għolja ta’ dejn pubbliku għandhom isegwu politiki prudenti biex ipoġġu d-dejn pubbliku b’mod kredibbli fuq perkors sostenibbli ’l isfel. L-Istati Membri b’pożizzjoni fiskali favorevoli għandhom jużawha biex ikomplu jagħtu spinta akbar lill-investiment ta’ kwalità għolja, filwaqt li jħarsu s-sostenibbiltà fit-tul tal-finanzi pubbliċi. Jekk ir-riskji negattivi jimmaterjalizzaw ruħhom, ir-risposti fiskali għandhom ikunu differenzjati, bil-għan li joffru pożizzjoni ta’ appoġġ akbar fil-livell aggregat, filwaqt li jiġi żgurat ir-rispett sħiħ tal-Patt ta’ Stabbiltà u Tkabbir. Iċ-ċirkostanzi speċifiċi għall-pajjiż għandhom jiġu kkunsidrati u tiġi evitata l-proċikliċità, kemm jista’ jkun possibbli. L-Istati Membri għandhom ikunu lesti jikkoordinaw il-politiki fil-Grupp tal-Euro. L-effettività tal-oqfsa fiskali nazzjonali kif ukoll il-kwalità tal-finanzi pubbliċi għandhom jitjiebu, u għandhom jiġu adottati miżuri baġitarji ta’ natura fiskali jew rilevanti b’mod ieħor li huma favorevoli għat-tkabbir u li jrawmu ekonomija sostenibbli u inklużiva. Għandhom jiġu appoġġati u implimentati azzjonijiet tal-Unjoni li jiġġieldu l-ippjanar aggressiv tat-taxxa u jevitaw ġirja lejn l-aktar livell baxx fit-tassazzjoni korporattiva.
               
            
                  3.
               
               
                  Isaħħu s-sistemi tal-edukazzjoni u tat-taħriġ u l-investiment fil-ħiliet. Iżidu l-effettività tal-politiki attivi tas-suq tax-xogħol li jappoġġaw l-integrazzjoni fis-suq tax-xogħol u transizzjonijiet b’suċċess fis-suq tax-xogħol, inkluż għal aktar impjiegi diġitali u ekoloġiċi. Il-parteċipazzjoni fis-suq tax-xogħol, inkluż dak tan-nisa u gruppi vulnerabbli, għandha tiġi promossa u għandha tittaffa t-tassazzjoni fuq ix-xogħol, speċjalment għal dawk bi dħul baxx u li għandhom it-tieni sors ta’ dħul. It-trawwim ta’ ħolqien tax-xogħol ta’ kwalità, kondizzjonijiet ekwi tax-xogħol, il-promozzjoni ta’ bilanċ bejn ix-xogħol u l-ħajja privata, u s-segmentazzjoni tas-suq tax-xogħol. L-aċċess għas-sistemi ta’ protezzjoni soċjali adegwati u sostenibbli għandu jitjieb. Id-djalogu soċjali għandu jitfassal b’mod aktar effettiv u għandu jiġi promoss in-negozjar kollettiv.
               
            
                  4.
               
               
                  Ikun hemm segwitu għad-Dikjarazzjoni tas-Summit tal-Euro tat-13 ta’ Diċembru 2019 biex tkompli tissaħħaħ l-unjoni bankarja, bil-ħsieb li din titlesta, billi titkompla l-ħidma, mingħajr dewmien, u bl-istess livell ta’ ambizzjoni, fuq l-elementi kollha, inklużi dawk diskussi fil-Grupp ta’ Ħidma ta’ Livell Għoli dwar l-EDIS. Tiġi ffinalizzata l-ħidma fuq il-pakkett ta’ riformi tal-MES, inkluż l-introduzzjoni ta’ garanzija ta’ kontinġenza għall-SRF. Jagħtu bidu għall-operat tal-garanzija ta’ kontinġenza għall-SRF u jantiċipawh dment li jkun sar biżżejjed progress fit-tnaqqis tar-riskju. Jaħdmu aktar favur soluzzjonijiet biex jingħelbu l-limitazzjonijiet fl-istruttura attwali għall-forniment ta’ likwidità f’riżoluzzjoni. Jissaħħaħ il-qafas regolatorju u superviżorju Ewropew, inkluż billi jiġu żgurati superviżjoni u infurzar konsistenti u effettiv tar-regoli għall-ġlieda kontra l-ħasil tal-flus. Jippromwovu t-tnaqqis ordnat fl-ingranaġġ ta’ stokks kbar ta’ dejn privat billi jnaqqsu l-predispożizzjoni favur id-dejn fit-tassazzjoni. It-tnaqqis malajr tal-NPL mill-banek fiż-żona tal-euro għandu jitkompla u l-akkumulazzjoni ta’ tali self għandha tiġi pprevenuta. Għandhom isiru sforzi mill-ġdid għall-approfondiment tal-Unjoni tas-Swieq Kapitali.
               
            
                  5.
               
               
                  Isir progress ambizzjuż fl-approfondiment tal-UEM, b’mod partikolari billi jiġu implimentati malajr l-azzjonijiet identifikati fid-Dikjarazzjoni tas-Summit tal-Euro tat-13 ta’ Diċembru 2019, inkluż fir-rigward tal-BICC, u jiġu diskussi aspetti oħra. Il-progress f’dan il-qasam ser itejjeb ukoll ir-rwol internazzjonali tal-euro u jipproġetta l-interessi ekonomiċi tal-Ewropa globalment, u għandu jirrispetta bis-sħiħ is-suq intern tal-Unjoni u jiġi segwit b’mod miftuħ u trasparenti lejn Stati Membri li mhumiex fiż-żona tal-euro.
               
            
         Magħmul fi Brussell, l-20 ta’ Lulju 2020.
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  ĠU L 306, 23.11.2011, p. 25.
      
         (3)  Iċ-ċifri kollha mbassra f’dan id-dokument huma mill-previżjoni tal-Kummissjoni Ewropea tal-Ħarifa tal-2019.
      
         (4)  Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU L 283, 31.10.2003, p. 51).
      
         (5)  Regolament (UE) 2019/630 tal-Parlament Ewropew u tal-Kunsill tas-17 ta’ April 2019 li jemenda r-Regolament (UE) Nru 575/2013 fir-rigward tal-kopertura minima għat-telf għal skoperturi improduttivi (ĠU L 111, 25.4.2019, p. 4).